নামী চাকরি বা ব্যবসা, প্রচুর সম্পত্তির মালিক, বিলাসবহুল জীবন। ফেসবুক বা সোশ্যাল মিডিয়ায় কোনও অপরিচিতের এমন পরিচয় পেয়ে সহজেই বিশ্বাস করে নেন অনেকে। তার সাম্প্রতিক উদাহরণ বাঁকুড়ার আকাঙ্ক্ষা শর্মা। ফেসবুকে উদয়ন দাসের মিথ্যের ফাঁদে পা দিয়ে মর্মান্তিক পরিণতি হয়েছে বাঁকুড়ার তরুণীর। একা আকাঙ্ক্ষা নয়, সাম্প্রতিক অতীতে এমন বিপদে পড়েছেন আরও অনেকেই। তাঁদের মধ্যে মহিলার সংখ্যাই বেশি। 
আরও পড়ুন
২৫০০ সিডি, ১০০ ইমেল আইডি। উদয়নের অপরাধ প্রবণতার শুরু কোথায়?
আকাঙ্ক্ষা শর্মা হত্যাকাণ্ডের পরে তাই নড়েচড়ে বসল মুর্শিদাবাদ জেলা প্রশাসন। কলেজ পড়ুয়া ছাত্রীরা যাতে সোশ্যাল মিডিয়ার টোপ বা সাইবার অপরাধের ফাঁদে পা দিয়ে বিপদে না পড়েন, তা নিশ্চিত করতে বিশেষ কর্মসূচি নিল মুর্শিদাবাদ জেলা পুলিশ। কলেজে কলেজে ক্লাস নিয়ে ছাত্র-ছাত্রীদের সাইবার অপরাধের খুঁটিনাটি বোঝানো ছাড়াও যে কোনও রকমের সন্দেহজনক ঘটনা পুলিশের নজরে আনার অনুরোধ জানান জেলা পুলিশ সুপার মুকেশ কুমার।

সচেতনতামূলক ক্লাস নিচ্ছেন পুলিশ সুপার।
কলেজের অল্প বয়সি মেয়েরা অধিকাংশই সোশ্যাল মিডিয়ায় অ্যাক্টিভ। সেই কারণেই জেলা পুলিশ কলেজ ছাত্রীদের সচেতন করার উদ্যোগ নিয়েছে৷ সোশ্যাল মিডিয়ায় ক্রমশ বাড়ছে সাইবার ক্রাইমের দৌরাত্ম্য। সেই খতিয়ান দেখে প্রশাসনের কপালে ভাঁজ পড়তে শুরু করেছে৷ তাই কলেজs কলেজে ক্লাস নিয়ে সচেতনতা বাড়ানোর উদ্যোগে নেমেছেন স্বয়ং জেলা পুলিশ সুপার৷ এদিন জেলা পুলিশ সুপার মুকেশ কুমার বলেন, ‘কলেজ পড়ুয়াদের মধ্যে সচেতনতা বৃদ্ধি করতে পারলেই সাইবার-অপরাধ রোখা সম্ভব৷ তাই আমরা সেই চেষ্টা করছি।’